CELEX: 52012PC0667
Language: lt
Date: 2012-11-16
Title: Pasiūlymas TARYBOS SPRENDIMAS leisti Slovėnijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

|
			
		
		
		52012PC0667
		
			Pasiūlymas TARYBOS SPRENDIMAS leisti Slovėnijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio /* COM/2012/0667 final - 2012/0316 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Pasiūlymo pagrindas ir tikslai
Pagal 2006 m. lapkričio 28 d.
Direktyvos 2006/112/EB dėl pridėtinės vertės mokesčio
bendros sistemos[1]
395 straipsnio 1 dalį Taryba, remdamasi Komisijos pasiūlymu, gali
vieningai leisti bet kuriai valstybei narei imtis specialių
priemonių, nukrypstant nuo šios direktyvos nuostatų, kad
būtų supaprastinta PVM surinkimo procedūra arba užkirstas kelias
tam tikrų formų mokesčių vengimui ar sukčiavimui.
Raštu, kurį Komisija užregistravo 2012 m.
liepos 30 d., Slovėnija paprašė leidimo taikyti priemonę,
kuria nukrypstama nuo Direktyvos 2006/112/EB 287 straipsnio ir kuria
Slovėnijai leidžiama nuo PVM atleisti apmokestinamuosius asmenis,
kurių metinė apyvarta yra ne didesnė kaip 50 000 EUR.
Remdamasi Direktyvos 2006/112/EB 395 straipsnio
2 dalimi, 2012 m. rugsėjo 18 d. raštu Komisija pranešė
kitoms valstybėms narėms apie Slovėnijos prašymą. 2012 m. rugsėjo 19 d.
raštu Komisija pranešė Slovėnijai, kad turi visą prašymui
įvertinti būtiną informaciją.
Bendrosios aplinkybės
Remiantis Direktyvos 2006/112/EB
XII antraštinės dalies 1 skyriumi valstybėms narėms
suteikiama galimybė mažosioms įmonėms taikyti specialiąsias
schemas, įskaitant galimybę nuo PVM atleisti apmokestinamuosius
asmenis, kurių metinė apyvarta neviršija tam tikros ribos. Ši išimtis
reiškia, kad apmokestinamieji asmenys neturi apskaičiuoti PVM už tiekiamas
prekes ar teikiamas paslaugas ir todėl negali atskaityti pirkimo PVM.
Pagal Direktyvos 2006/112/EB 287
straipsnį valstybės narės, kurios į ES įstojo po 1978 m.
sausio 1 d., gali nuo mokesčio atleisti apmokestinamuosius asmenis,
kurių metinė apyvarta yra ne didesnė kaip pateiktoms sumoms
lygiavertė suma nacionaline valiuta pagal jų įstojimo dienos
valiutų perskaičiavimo kursą, kaip nurodyta toje nuostatoje.
Kiek tai susiję su Slovėnija, pagal Direktyvos 2006/112/EB 287
straipsnio 15 punktą jai nustatyta suma negali viršyti 25 000 EUR.
Atsižvelgdama į esamą ekonominę
ir politinę padėtį Slovėnija norėtų šią
nustatytą sumą padidinti iki 50 000 EUR. Nustačius
tokią sumą, labai supaprastėtų mažosioms įmonėms
taikoma PVM sistema, nes labai sumažėtų schemos reikalavimus
atitinkančioms įmonėms tenkanti našta atleidžiant jas nuo daugelio
PVM prievolių pagal įprastines PVM procedūras. Apmokestinamiems
asmenims sistema būtų neprivaloma. Slovėnijos valdžios
institucijų nuomone, speciali priemonė turėtų tik
nežymų poveikį bendrai galutinio vartojimo etapu surenkamo PVM sumai
(ne daugiau kaip 0,3 %).
Pasiūlymo srityje galiojančios
nuostatos
2004 m. Komisija pateikė
pasiūlymą, be kita ko, iki 100 000 EUR padidinti valstybėse
narėse taikomą metinės apyvartos ribą (COM(2004) 728
galutinis[2]),
kurios nepasiekę apmokestinamieji asmenys atleidžiami nuo PVM.
Derėjimas su kitomis Sąjungos
politikos sritimis ir tikslais
Netaikoma.
2.           KONSULTACIJŲ SU
SUINTERESUOTOSIOMIS ŠALIMIS REZULTATAI IR POVEIKIO VERTINIMAS
Konsultacijos su suinteresuotosiomis
šalimis
Neaktualu.
Tiriamųjų duomenų rinkimas
ir naudojimas
Nepriklausomo tyrimo neprireikė.
Poveikio vertinimas
Tarybos sprendimo pasiūlymu siekiama
nustatyti supaprastinimo priemonę, panaikinsiančią
įmonėms, kurių metinė apyvarta yra ne didesnė kaip 50 000
EUR, daug PVM prievolių ir turėsiančią galimą
teigiamą poveikį.
Dėl siauros leidžiančios nukrypti
priemonės taikymo srities ir riboto taikymo laikotarpio, jos poveikis bet
kuriuo atveju bus ribotas.
3.           TEISINIAI PASIŪLYMO
ASPEKTAI
Siūlomų veiksmų santrauka
Pasiūlymu siekiama leisti Slovėnijai
taikyti nuo Direktyvos 2006/112/EB 287 straipsnio nukrypstančią
supaprastinimo priemonę, leidžiant nuo PVM atleisti apmokestinamuosius
asmenis, kurių metinė apyvarta yra ne didesnė kaip 50 000 EUR.
Teisinis pagrindas
Tarybos direktyvos 2006/112/EB 395 straipsnio 1
dalis.
Subsidiarumo principas
Pasiūlymas priklauso išimtinei Europos
Sąjungos kompetencijai. Todėl subsidiarumo principas netaikomas.
Proporcingumo principas
Pasiūlymas atitinka proporcingumo
principą dėl toliau nurodytų priežasčių.
Šiuo sprendimu leidimas valstybei narei
suteikiamas jos pačios prašymu ir nėra privalomas.
Atsižvelgiant į ribotą nukrypti
leidžiančios priemonės taikymo sritį, speciali priemonė yra
proporcinga siekiamam tikslui.
Pasirinkta priemonė
Siūloma priemonė – Tarybos
sprendimas.
Kitos priemonės būtų netinkamos
dėl toliau nurodytų priežasčių.
Pagal Tarybos direktyvos 2006/112/EB 395
straipsnį nukrypti nuo bendrų PVM taisyklių galima tik Komisijos
pasiūlymu vieningai leidus Tarybai. Tarybos sprendimas yra tinkamiausia
priemonė, kadangi jis gali būti skirtas atskirai valstybei narei.
4.           POVEIKIS BIUDŽETUI
Pasiūlymas neturės neigiamo poveikio
Sąjungos nuosaviems ištekliams, gaunamiems iš PVM, nes Slovėnija
apskaičiuos kompensaciją pagal Tarybos reglamento (EEB, EURATOMAS)
Nr. 1553/89 6 straipsnį.
5.           NEPRIVALOMI DUOMENYS
Į pasiūlymą įtraukta
galiojimo pabaigos sąlyga.
2012/0316 (NLE)
Pasiūlymas
TARYBOS SPRENDIMAS
leisti Slovėnijai taikyti specialią
priemonę, kuria nukrypstama nuo Direktyvos 2006/112/EB dėl
pridėtinės vertės mokesčio bendros sistemos 287 straipsnio
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į 2006 m.
lapkričio 28 d. Tarybos direktyvą 2006/112/EB dėl
pridėtinės vertės mokesčio bendros sistemos[3], ypač į jos 395 straipsnio
1 dalį,
atsižvelgdama į Europos Komisijos
pasiūlymą,
kadangi:
(1)       raštu, kurį Komisija
užregistravo 2012 m. liepos 30 d., Slovėnija paprašė
leidimo taikyti priemonę, kuria nukrypstama nuo Direktyvos 2006/112/EB 287 straipsnio
ir kuria Slovėnijai leidžiama nuo PVM atleisti apmokestinamuosius asmenis,
kurių metinė apyvarta yra ne didesnė kaip 50 000 EUR;
(2)       remdamasi Direktyvos 2006/112/EB
395 straipsnio 2 dalimi, 2012 m. rugsėjo 18 d. raštu
Komisija pranešė kitoms valstybėms narėms apie Slovėnijos
prašymą. 2012 m. rugsėjo 19 d. raštu Komisija
pranešė Slovėnijai, kad turi visą prašymui įvertinti
būtiną informaciją;
(3)       pagal Direktyvos 2006/112/EB 287
straipsnį valstybės narės, kurios į ES įstojo po 1978 m.
sausio 1 d., gali nuo PVM atleisti apmokestinamuosius asmenis, kurių
metinė apyvarta yra ne didesnė kaip pateiktoms sumoms lygiavertė
suma nacionaline valiuta pagal jų įstojimo dienos valiutų
perskaičiavimo kursą, kaip nurodyta toje nuostatoje. Slovėnija
paprašė, kad pagal Direktyvos 2006/112/EB 287 straipsnio 15 punktą
nustatyta 25 000 EUR suma būtų padidinta iki 50 000 EUR;
(4)       didesnė riba taikant
specialiąją schemą mažosioms įmonėms yra paprastinimo
priemonė, nes ji gali labai sumažinti mažųjų įmonių
PVM prievoles. Apmokestinamiems asmenims specialioji schema nėra privaloma;
(5)       Komisija į 2004 m.
spalio 29 d. direktyvos, kuria supaprastinamos pridėtinės
vertės mokesčio prievolės, pasiūlymą[4] įtraukė nuostatas,
kuriomis pagal atleidimo nuo PVM schemą valstybėms narėms
leidžiama nustatyti viršutinę metinės apyvartos ribą neviršijant
100 000 EUR arba lygiavertę sumą nacionaline valiuta;
sumą galima kasmet persvarstyti. Slovėnijos pateiktas prašymas
atitinka šį pasiūlymą;
(6)       nukrypti leidžianti
priemonė turės tik nežymų poveikį bendrai galutinio
vartojimo etapu surenkamų mokesčių sumai ir neturės
neigiamo poveikio Sąjungos nuosaviems ištekliams, gaunamiems iš
pridėtinės vertės mokesčio,
PRIĖMĖ ŠĮ
SPRENDIMĄ: 
1 straipsnis
Nukrypstant nuo Direktyvos 2006/112/EB 287
straipsnio 15 dalies Slovėnijai leidžiama nuo PVM atleisti apmokestinamus
asmenis, kurių metinė apyvarta yra ne didesnė kaip 50 000 EUR.
2 straipsnis
Šis sprendimas taikomas iki ankstesnės iš
šių datų: kol įsigalios Sąjungos taisyklės, kuriomis
patikslinama metinės apyvartos riba, iki kurios apmokestinamieji asmenys
gali būti atleidžiami nuo PVM arba iki 2015 m. gruodžio 31 d.
Šis sprendimas įsigalioja kitą
dieną po jo paskelbimo Europos Sąjungos oficialiajame leidinyje.
3 straipsnis
Šis sprendimas
skirtas Slovėnijos Respublikai.
Priimta Briuselyje
                                                                       Tarybos
vardu
                                                                       Pirmininkas
[1]               OL L 347, 2006 12 11,
p. 1.
[2]               http://eur-lex.europa.eu/LexUriServ/LexUriServ.do?uri=COM:2004:0728:FIN:LT:PDF.
[3]               OL L 347, 2006 12 11,
p. 1.
[4]               COM(2004) 728 galutinis.